《席上次表臣韵以遗明之仍督其和章》
宋代·李处权

一日复倾三百杯，新年物色兴悠哉。应怜远客此流落，故有幽人常往来。

楮刻三年殊未就，诗成七步可须催。平生信笔多狂简，从此方知所以裁。

作者简介：（?—1155）宋徐州丰县人，徙江宁溧阳，字巽伯。李淑曾孙。徽宗宣和间，与陈恬、朱敦儒并以诗名。南渡后曾领三衢。卒年七十余。有《崧庵集》。